**Териториално статистическо бюро - Югоизток**

Отдел „Статистически изследвания - Сливен“

**ОСНОВНИ ДАННИ ЗА КУЛТУРАТА В ОБЛАСТ СЛИВЕН**

**ПРЕЗ 2023 ГОДИНА**

Статистическите изследвания на НСИ в областта на културата осигуряват информация за дейността на музеите, театрите, библиотеките, кината, радио- и телевизионната програмна дейност и производството на филми. Културни институции са музеите, театрите и музикалните колективи (сценичните изкуства) и библиотеките.

Към 31.12.2023 г. в област Сливен действат 7 самостоятелни музея, регистрирани съгласно Закона за културното наследство.

Движимите културни ценности са национално богатство и формират музейния фонд, който се състои от 167 137 фондови единици. Посещенията в музеите през 2023 г. са 77 955, а тези от чужденци са 1 552. Общият персонал на музеите през 2023 г. е 102 души.

В област Сливен през 2023 г. функционира 1 библиотека с библиотечен фонд над 200 хил. библиотечни материала. Библиотечният фонд се състои от 392 хил. библиотечни документа: книги, продължаващи издания - вестници, списания, бюлетини и други. През 2023 г. регистрираните читатели са 7 675. Посещенията в библиотеката през 2023 г. са 113 785, а общият зает библиотечен фонд на един читател е 30 броя.

През 2023 г. в действащите 2 театъра в областта са организирани 489 представления, които са посетени от 41 764 зрители. В сравнение с 2022 г. представленията се увеличават с 4.0%, a посещенията - с 19.1%.

През 2023 г. в областта развиват дейност 2 музикални колектива - 1 ансамбъл за народни песни и танци и 1 оркестър. Представленията на тези колективи се увеличават с 30.0% и достигат 52, които са посетени от 15 304 лица.

Аудио-визуалната дейност включва филмовото производство, дейността на кината, както и радио- и телевизионната програмна дейност.

В края на 2023 г. в областта функционира едно кино, което има един екран и 130 места.

Прожекциите спрямо 2022 г. са повече с 15.9% и през 2023 г. достигат 867. Посещенията в кината се увеличават с 0.8% в сравнение с предходната година до 12 130 души.

През 2023 г. са прожектирани 114 филма, които според националността им се разпределят, както следва: 2 от други страни, 7 европейски, 8 български и 97 - от САЩ.

В област Сливен през 2023 г. има 2 радиа. Те са излъчили 1 503 часа радиопредавания.

През 2023 г. в областта действа 1 българска регистрирана и лицензирана телевизионна станция. Телевизията е излъчила програми с обща продължителност 3 177 часа.

**Методологични бележки**

Информация за дейността на музеите се получава в резултат на регулярно провеждано годишно наблюдение. Тяхната дейност се характеризира чрез: музейните фондови единици; посетителите; културно-просветната работа; персонала; приходите и разходите и материално- техническата база. В броя на музеите се включват самостоятелните музеи, създадени по реда на чл. 25, ал. 1 и ал. 2 от Закона за културното наследство (обн., ДВ, бр. 19 от 13 март 2009 г.), и извършвали дейност през съответната година.

**Сценичните изкуства** са предмет на отделно годишно изследване. Единици на наблюдение са театрите, оперите, оперетите, цирковете, музикалните колективи, дружествата и сдруженията, които са организирали и провели рецитали и концерти (естрадни, фолклорни, симфонични, камерни, хорови, на духови оркестри, смесени и други). Тяхната дейност обхваща следните основни характеристики: сцени, места, представления, посетители, постановки по националност на автора, включително нови постановки.

Предмет на годишно статистическо наблюдение е и дейността на **библиотеките** с библиотечен фонд над 200 хиляди единици. Тяхната дейност обхваща следните основни характеристики: библиотечен фонд (книги, продължаващи издания и други библиотечни документи), читатели, посещения, зает библиотечен фонд, персонал, приходи и разходи, компютри, площ на библиотеките.

Данните за **филмовото производство** се получават в резултат на провеждането на годишно изчерпателно изследване. Предмет на наблюдение е дейността на българските филмови продуценти, която обхваща произведените филми през годината както за киномрежата, така и за телевизията. Не се включват филмите, които са предназначени единствено за интернет пространството.

Дейността на **кината** се обхваща чрез следните основни характеристики: места, екрани, прожекции, зрители, приходи от билети. Не се наблюдават киноклубовете и подвижните кина.

Дейността на **радио- и телевизионните оператори** се обхваща чрез следните основни характеристики: предавания по функция в часове, приходи и разходи. Повече информация и данни от изследванията в областта на културата могат да се намерят на сайта на НСИ (http://www.nsi.bg/bg/node/3552/) и в Информационна система ИНФОСТАТ на НСИ (<https://infostat.nsi.bg/infostat/pages/module.jsf?x_2=36>).